น้ำประปาไทยกำไรพุ่ง 68 %
บริษัท น้ำประปาไทย เผย การดำเนินงานไตรมาสแรกกำไรพุ่ง 68 % ระบุมาจากการขายน้ำประปา
4 พ.ค. 2553

บริษัท น้ำประปาไทย เผย การดำเนินงานไตรมาสแรกกำไรพุ่ง 68 % ระบุมาจากการขายน้ำประปา
บริษัท น้ำประปาไทย หรือ  TTW  รายงานผลการดำเนินงานงวดไตรมาส 1 ปี 2553   กำไรสุทธิ 516.67  ล้านบาท หรือกำไรหุ้นละ 0.13  บาท พุ่งขึ้น 68.97%เทียบกับกำไรสุทธิ 305.76  ล้านบาทหรือ 0.08 บาทต่อหุ้นในช่วงเดียวกันปีก่อน 
กำไรที่ดีขึ้นมากเกิดจาก รายได้จากการขายน้ำประปาเพิ่มขึ้นจำนวน 97.3 ล้านบาท หรือเพิ่มขึ้น 10.3% เนื่องจากรายได้จากการขายน้ำประปาขเพิ่มขึ้นจำนวน 94.4ล้านบาท หรือเพิ่มขึ้น 15.3% และรายได้จากการบริการเพิ่มขึ้นจำนวน 13.4 ล้านบาท หรือ136.7 % หลังจากบริษัทฯ เริ่มมีรายได้จากการบำบัดน้ำเสียในนิคมอุตสาหกรรมบางปะอินจำนวน 10.2 ล้านบาท 
นอกจากนี้ ค่าใช้จ่ายทางการเงินลดลงจำนวน 150.8 ล้านบาทหรือลดลง58.9 %เนื่องจากในเดือนกุมภาพันธ์ 2552 บริษัทฯ ได้จ่ายชำระคืนเงินกู้ยืมก่อนกำหนด โดยตามสัญญาเงินกู้ยืม บริษัทฯ ต้องจ่ายชำระค่าธรรมเนียมการจ่ายคืนเงินกู้ยืมก่อนกำหนด (Prepayment fee) จำนวน 116.8 ล้านบาท และต้นทุนเงินกู้ยืมของ PTW ลดลงประมาณ 1.5% ต่อปี
ด้านราคาหุ้นบริษัทน้ำประปาไทย ปรับตัวขึ้น 0.08 บาทหรือ 188% ซื้อขายขณะนี้ที่ 4.34 บาทต่อหุ้น